# משחקי ילדים

### פתיחה

בגטו נאלצו ילדים רבים לעבוד, לחפש אחר מזון ולסייע לבני משפחתם. אולם, למרות תנאי החיים הקשים, מצאו הילדים גם זמן לשחק עם חבריהם. הילדים שיחקו במשחקי שולחן, משחקי כדור, משחקי שלג ועוד. לעיתים לא היה להם במה לשחק והם יצרו לעצמם משחקים מחומרים שמצאו בגטו.

**תצלום פתיחה –**

ילדים משחקים בגטו לודז', פולין

**מדור תצלום**

התבוננו בתצלומים שלפניכם. התצלומים מראים ילדים משחקים במשחקים שונים בגטאות שונים.

1. במה משחקים הילדים בתצלומים?
2. האם אלו משחקים שילדים משחקים בהם גם היום? מה דומה, מה שונה?
3. תארו את הילדים בתצלומים – מה הם לובשים? איך הם נראים? האם הם נהנים, לדעתכם?
4. מה אתם יכולים ללמוד על הילדים בגטו מן התצלומים האלו?

## עדות כתובה

**"זו הייתה התקופה הגדולה של המשחקים"**

"... איני זוכר תקופה זו כבטלה משעממת. רוב היום שהיתי עם חברי ארקע ומיימקע וידידיהם. כשמזג האוויר היה טוב והנסיבות מתאימות, היינו בחוץ. זו הייתה התקופה הגדולה של המשחקים. בימים קרים, גשומים או "**לא טובים**" היינו באחת הדירות. בחורף בנינו אנשי שלג וניהלנו מלחמות בכדורי שלג כ**ילדי כל העולם** […] אלתרנו מזחלות עשויות קרש-רוחב הנשען על שתי קורות צרות, מהוקצעות בתחתיתן. החלקנו בהן, תוך מתן תנופה, בכל כיוון אפשרי […]  
בקיץ שיחקנו במשחקי כדור למיניהם, **אם-כי כדורים של ממש נדירים היו** […] וכאשר משחק הכדורגל בחוץ לא נתאפשר, והשחמט נמאס, עלה לגדולה משחק חדש – כדורגל שולחן באמצעות כפתורים. [וזהו דבר] הכדורגל-כפתורים **שהמציאו ופיתחו** ילדים בני 13-10בגטו קובנה. [...] היו משחקים ביתיים ומשחקי ליגה, וקהל צופים נלהב סביב הלוח ליווה את המשחק".

שלום אילתי, **לחצות את הנהר**, יד ושם, ירושלים, עמ' 85-84

לילדים בגטו כמעט לא היו צעצועים, ובכל זאת הם מצאו דרכים רבות לשחק.

קׅראו את סיפורו של שלום אילתי על ילדותו בגטו קובנה.

סמנו בצבע כחול על גבי קטע העדות של שלום את המשחקים שבהם שיחקו הוא וחבריו (חפשו חמישה משחקים לפחות).

איזה משחק חדש המציאו שלום וחבריו ומדוע?

(פירושי מילים)

אלתרנו – הכנו משהו ממה שמצאנו באותו רגע

נסיבות - תנאים

מהוקצעות - חלקות

עלה לגדולה – נעשה חשוב ומכובד

## 

## מדור חפץ

(1)

**משחק מונופול מגטו טרזינשטאט**

אוסף החפצים של מוזיאון יד ושם

משחק המונופול הזה הוכן בגטו טרזינשטאט בשנת 1943. במרכז לוח המשחק מתואר הגטו עצמו כפי שנראה ממעוף הציפור, והבנק במשחק הוא בנק היהודים, שאף הנפיק שטרות לשימוש בגטו.

התחנות השונות במשחק נקראו על שם הרחובות והבניינים החשובים בגטו.

את המונופול הכין אוסוולד פוק, והוא נועד לשעשע את הילדים אך גם לספק להם מידע על החיים בגטו.

שאלות

אילו שימושים היו, לדעתכם, למשחק המונופול? גררו את התשובות הנכונות

* משחק לשעות הפנאי @
* הכרת רחובות הגטו @
* קישוט לחדר
* מתנה

משחקים נוספים של ילדים מתקופת השואה תוכלו למצוא בתערוכה שלפניכם <https://www.yadvashem.org/yv/he/exhibitions/children/index.asp#toys-games-books>

(2) **הבובה "ז'וז'יה" שליוותה את יעל רוזנר במחבוא בגטו ורשה**

מתוך: אוסף החפצים של יד ושם.

יעל רוזנר נולדה בוורשה, פולין, בשנת 1939. היא ומשפחתה גורשו לגטו עם תושבי העיר. אמה הייתה עסוקה בשעות היום בהברחת ילדים מחוץ לגטו אל הצד הארי כדי להצילם, ובינתיים התחבאה יעל במרתף קטן עד לשובה של האם.

יום אחד הביאה לה אמה בובה שתשמש לה למשחק בשעות הארוכות שבהן היא לבדה במרתף.

באחד הימים נפצעה האם במהלך עבודתה ולא יכלה לחזור לגטו, ולכן שלחה מישהו שיעביר את יעל אליה, אל הצד הארי. יעל הוכנסה לתוך שק פחם ושכבה שם בשקט, אך באמצע הדרך נזכרה ששכחה את הבובה במרתף. היא דפקה לאיש על גבו, אך הוא התעלם ממנה בגלל הסכנה הגדולה. יעל לא ויתרה והחלה לצעוק והכריחה את האיש לחזור אל המחבוא כדי לקחת את הבובה. בסוף המלחמה עלו יעל ואמה לארץ, וכעבור שנים היא תרמה את הבובה לאוסף החפצים של יד ושם.

<שאלות>

מה, לדעתכם,הרגישה יעל כלפי הבובה? מה הייתה הבובה עבורה?

סמנו את המשפטים המתאימים ביותר

* הבובה הזאת היא חברתי היחידה @
* הבובה הזאת מיותרת, חבל לשמור על דבר כזה בגטו.
* כשאני בודדה רק הבובה גורמת לי להרגיש טוב @
* אני מאוד אוהבת את הבובה כי היא מתנה שאימא שלי התאמצה מאוד להשיג אותה @
* כיף לי לשחק בבובה, אבל אם אני יודעת שאם יהיה מצב שבו נצטרך לברוח מהר, אני אוותר עליה.
* אני בשום פנים לא אוותר על הבובה הזאת משום שהיא כל כך יקרה לי @